Document ID: 31993D0196

Komisijas Lēmums
(1993. gada 5. februāris)
par dzīvnieku veselības nosacījumiem un veterināro sertifikāciju attiecībā uz nokaušanai paredzētu zirgu dzimtas dzīvnieku importu
(93/196/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības nosacījumiem attiecībā uz zirgu dzimtas dzīvnieku pārvietošanu un importu no trešām valstīm [1], kurā jaunākie grozījumi izdarīti ar Direktīvu 92/361/EEK [2], un jo īpaši tās 15. panta a) punktu un 16. un 18. pantu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterinārās kontroles organizēšanu, kurus Kopienā ieved no trešām valstīm, un ar ko groza Direktīvas 89/662/EEK, 90/425/EEK un 90/675/EEK [3], un kurā jaunākie grozījumi izdarīti ar Lēmumu 92/438/EEK [4], un jo īpaši tās 4. pantu;
tā kā Padomes Lēmums 79/542/EEK [5], kurā jaunākie grozījumi izdarīti ar Komisijas Lēmumu 93/100/EEK [6], tostarp izveido trešo valstu sarakstu, no kurām dalībvalstīs atļauts zirgu imports;
tā kā jāņem vērā arī konkrētu, iepriekšminētajā sarakstā iekļauto trešo valstu sadalījums pa reģioniem, uz ko attiecas Komisijas Lēmums 92/160/EEK [7], kas grozīts ar Lēmumu 92/161/EEK [8];
tā kā valsts atbildīgās veterinārās iestādes apņēmušās 24 stundu laikā ar telegrammu, pa teleksu vai telefaksu paziņot Komisijai un dalībvalstīm, ja ir apstiprinājies, ka konstatētas jebkādas lipīgās vai infekcijas zirgu slimības, kas uzskaitītas Starptautiskā epizootisko slimību biroja A un B sarakstos, vai ja pret jebkuru no tām tiek ieviesta vakcinācija, vai piemērotā laika periodā informēt par izmaiņām attiecīgās valsts noteikumos par zirgu importu;
tā kā nosacījumus, kas jāpieņem par nokaušanai paredzēto zirgu importam, piemēro, neierobežojot Padomes Direktīvas 86/469/EEK [9] prasības par to, ka zirgu nobarošanai nedrīkst izmantot tireostatas, estrogēnas, androgēnas vai gestagēnas vielas;
tā kā nokaušanai paredzēto zirgu nosūtīšanas sertifikātu izsniedz, ja dzīvnieki ir pienācīgi marķēti un apzīmēti; tā kā tādēļ jāizveido skaidrs un neizdzēšams apzīmējums nokaušanai paredzētajiem zirgiem;
tā kā dažādām zirgu dzimtas dzīvnieku kategorijām ir katrai savas raksturīgās iezīmes un to ievešanu atļauj dažādu iemeslu dēļ; tā kā līdz ar to jānosaka atšķirīgas veselības prasības tiem kaušanai paredzētajiem zirgiem, ko sūta tieši uz galamērķa lopkautuvi, un tiem kaušanai paredzētajiem zirgiem, kas kautuvē nonāk caur tirgu vai savākšanas centru;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Neierobežojot Lēmumu 92/160/EEK, dalībvalstis atļauj nokaušanai paredzētu zirgu importu no trešās valsts, kas minēta Lēmuma 79/542/EEK pielikuma I daļā, nokaušanai paredzētos zirgus, kuri ir skaidri un neizdzēšami apzīmēti ar "S", kas iededzināts uz kreisās priekškājas naga un nav mazāks par 3 cm, un
i) kuri atbilst šā lēmuma I pielikuma prasībām, ja ir nosūtīti tieši uz kautuvi, lai tiktu nokauti piecu dienu laikā pēc ievešanas kautuvē un ne ilgāk kā piecās dienās pēc ievešanas Kopienā. Ja tomēr zirgi ir pārvadāti pa jūru ilgāk nekā astoņas dienas, dalībvalstis var nolemt, ka šādi zirgi nokaujami 21 dienu laikā pēc to ievešanas kautuvē, ja vien tie paliek kautuvē un tos ik dienu apskata valsts pilnvarotais veterinārārsts. Dalībvalstīm par šādiem gadījumiem jāinformē Komisija; vai
ii) kuri atbilst II pielikuma prasībām, ja tie nonāk kautuvē caur tirgu vai savākšanas centru pirms nokaušanas.
2. pants
Šis lēmums ir adresēts dalībvalstīm.
Briselē, 1993. gada 5. februārī

Labels: 0
3
5
6